Echinococcose

**Echinococcose** es causate per cestodos que es un classe de plathelminthes e il ha circa 3500 species del quales le plus es parasitos que vive in le intestinos de varie vertebratos. Le cestodo matur vive in le intestino de un hospite final. Illo pote haber un longor inter 3 mm e circa 20 m. Su developpamento es dependente de un metamorphose que pote evenir in altere locos e mesmo in un altere specie de animal, un hospite intermediari. Le apparentia del cestodo in hospites intermediari es totalmente differente. Illo es multo plus parve e es circumferite per un vesica plenate de liquido, un hydatide. Iste vesicas a vices es satis grande, con multe litros. Si le hospite intermediari essera mangiate per un hospite final un nove cestodo matur essera developpate post circa 1 mense e le circuito es finite. Ni le hospites final, ni le hospites intermediari pote contaminar le un le altere. 
## Cestodos nano
Echinococcus granulosus e Echinococcus multilocularis es duo species de cestodos importante que es appellate cestodos nano. Il ha ancora duo species que es minus importante.

## Cyclo de vita de cestodos nano

**Echinococcus granulosus**, (le cestodo nano del can) ha canes, lupos e dingos como hospites final e ruminantes, preferibilemente oves, capras, boves, porcos e cavallos como hospites intermediari. In le hospite intermediari se developpa echinococcose cystic con vesicas que pote haber un diametro inter poc mm usque a 3 dm (circa 30 litros). Iste cestodo es plus commun ubi il ha lupos, alces e capreolos. Homines pote esser infestate como hospites intermediari ma isto naturalmente es un via quasi cec pro le existentia del specie. Quasi nulle homines essera mangiate. Therapia e in animales e in homines es satis facile. In le nord de Svedia iste maladia esseva plus commun anteriormente quando on soleva forragiar canes con restos crude post macellation de renes.

**Echinococcus multilocularis**, (le cestodo nano del vulpe) ha vulpes, canes e cattos como hospites final e rodentes parve como hospites intermediari. Homines pote esser infestate como hospites intermediari e iste maladia pote esser periculose pro le vita. Therapia es multo difficile e riscose. Ma como concernente le previe parasito isto es un via quasi cec pro le existentia futur del parasito. 

Le usque a 5 mm longe cestodo vive in le intestino e consiste de 3-4 partes appellate proglottides del quales le posterior es le plus grande. Su ovos microscopic arriva al natura con le excrementos. Cata die un cestodo pote excretar usque a 200 ovos. Illos pote superviver in le natura multo longe tempore e pote superviver in -80 grados C. Fortunatemente temperaturas plus alte que 60-80 grados los occide. 
Le hospites intermediari es parve rodentes e le ovos del parasito pote esser inglutite insimul con lor mangiar. In le intestino le ovo essera covate e le parve larva perfora le intestino, entra a in le vasos sanguinari, e essera transportate preferibilemente al hepate, pulmones o al cerebro ubi illo se developpa durante 2 menses a un hydatide (verme vesical). In le hospite intermediari se developpa echinococcose alveolari que es multo plus periculose que le forma cystic. Alora se forma, in le organo affligite, canales que contine vesiculas microscopic que cata uno contine un larva. Illos se divulga como metastases e pote destruer tote le organo. A causa de iste divulgation ramificate chirurgia quasi sempre es impossibile ma il ha medicamentos que pote occider le parasito post longe tractamento. Le developpamento pote durar usque a 10-20 annos ante que le symptomas comencia lo que naturalmente es un grande problema. Si le hospite intermediari essera mangiate per un hospite final un nove cestodo matur essera developpate post circa 1 mense. Ni le hospites final ni le hospites intermediari sempre essera malade per iste parasito. Ni le hospites final, ni le hospites intermediari pote contaminar le un le altere. Dunque un can p.ex. non pote esser affligite per contacto con excrementos de altere hospites final.
Quando le hydatides essera grande illos pote causar symptomas a causa de pression sur altere organos, ma isto pote durar usque a multe annos. Le liquido in le cystes contine multe productos de decomposition del parasito e si le cyste rumpe isto pote causar choc anaphylactic lo que es periculose pro le vita.

## Areas de occurrentia de cestodos nano
Echinococcus granulosus (le cestodo canin) existe regionalmente in grande partes del mundo. 
Echinococcus multilocularis, existe in grande partes del zonas temperate o frigide de Europa e America del Nord ma solmente strictemente enzootic. Illo es specialmente commun in Alaska e Siberia, e le paises alpin p.ex. Suissa e partes de Germania, specialmente le Alpes de Suabia. Illo non ha essite trovate in Svedia, Norvega (excepte Svalbard) o Finlandia ante 2011 quando on discoperiva le prime caso, un cestodo matur in le intestino de un vulpe in le provincia Västra Götaland, Svedia. Le plus probabile explication es que le infection ha essite introducite in Svedia per canes que non ha essite tractate con medicamentos contra cestodos lo que es obligatori quando canes arriva a Svedia. Il es ben cognoscite que multe canes es importate a Svedia illegalmente. Chassatores in Svedia post isto ha inviate centos de vulpes pro autopsia e durante le primavera 2011 on discoperiva le secunde caso in Västra Götaland ma plus alarmante es que on tamben trovava un caso in le provincia Södermanland, circa 300 km distante del prime caso. Isto probabilemente pote significar que le parasito occurre in plus locos ma obviemente solmente rarmente.

## Risco pro homines
Le plus grande risco es mal hygiene in contactos con canes e cattos. Il es sempre impossibile saper si un tal animal ha le parasito proque illo non causa symptomas e le parasito ipse es tanto parve, usque a 5 mm, e il es quasi impossibile discoperir lo in le excrementos.
A vices es dicite que il pote esser periculose mangiar bacas in le forestes ma ille risco es multo parve dice le experto de cestodos nano professor Klaus Brehm in le universitate de Würzburg. In le majoritate de casos quando homines ha essite infestate durante le ultime annos illes ha possedite canes o cattos, e mal hygiene in contactos con tal animales es multo plus probabile como causa de infection.  Vide plus in http://www.wissenschaft.de/wissenschaft/hintergrund/278464.html *(in germano)*.  Mesmo in areas ubi le majoritate del vulpes es affligite le occurrentia in homines non es plus alte que in regiones con poc infestate vulpes. 
Inter 2003 e 2005 le Instituto Robert Koch registrava 119 casos human in Europa. Ma il es probabile que solmente 30 % del casos esseva registrate e le longe tempore de incubation, usque a 10-20 annos, face que omne calculationes es insecur.
Lo que es secur es que *isto es un del plus periculose maladias parasitic que pote affliger homines* e cata anno alcun homines in Europa mori.

## Therapia
Canes e cattos pote esser tractate con praziquantel. Homines sovente require e chirurgia, si possibile, e medicamentos durante multo longe tempore.

* Jordbruksverket - Dvärgbandmask